Πανηλειακός Α.Ο. Πύργου

Ο Πανηλειακός Α.Ο. Πύργου είναι αθλητικός ποδοσφαιρικός σύλλογος με έδρα τον Πύργο Ηλείας. Επίσημο έτος ίδρυσης του συλλόγου είναι το 1958, χρώματα του συλλόγου είναι το κόκκινο και το λευκό και έμβλημά του η Ολυμπιακή δάδα. Έχει συμμετάσχει επτά φορές στο πρωτάθλημα της Α΄ Εθνικής. Είναι η πιο δημοφιλής ποδοσφαιρική ομάδα της πόλης. Έδρα του συλλόγου αποτελεί το Δημοτικό Στάδιο Πύργου.

Ιδρύθηκε το 1958 από την συγχώνευση 3 παλαιότερων τοπικών ομάδων του Πύργου «Α.Ε.Κ.», «Εθνικός» και «Ηρακλής». Με την ίδρυση του εντάχθηκε στην Ε.Π.Σ. Αχαΐας και τις χρονιές 1965-66 και 1966-67 αγωνίστηκε στην δόκιμη τότε Γ' Εθνική κατηγορία. Το 1969 εντάχθηκε στη νεοσύστατη Ε.Π.Σ. Ηλείας, αποτελώντας ιδρυτικό της μέλος. Το 1971 και με προπονητή τον Κώστα Νεστορίδη κέρδισε την άνοδο για πρώτη φορά στην Β' Εθνική κατηγορία, όπου αγωνίστηκε μέχρι και το 1975 όποτε και υποβιβάστηκε. Αμέσως, το 1976 κατέκτησε το πρωτάθλημα Ηλείας και προκρίθηκε στο ερασιτεχνικό πρωτάθλημα ανόδου όπου έλαβε την 1η θέση του 6ου ομίλου και κέρδισε την επάνοδο στην Β' Εθνική. και κατόπιν μέχρι και το 1987 ανεβοκατέβαινε μεταξύ Β' Εθνικής και Γ' Εθνικής κατηγορίας. Το 1981 υπήρξε φιναλίστ του κυπέλλου Ελλάδας ερασιτεχνών, στον τελικό στο γήπεδο του Ταύρου στην Αθήνα με αντίπαλο την Αναγέννηση Καρδίτσας. Το 1987 υποβιβάστηκε στην Δ' Εθνική και στη συνέχεια το 1988 στο τοπικό πρωτάθλημα. Εκείνη τη στιγμή ανέλαβε την ηγεσία της ομάδας ο Σάκης Σταυρόπουλος και αμέσως το 1989 κατακτά το πρωτάθλημα της Ηλείας και ανεβαίνει στην Δ' Εθνική.

Την επόμενη περίοδο 1989-90 έρχεται στην ομάδα ο Χουάν Ραμόν Ρότσα, ο οποίος πέραν από παίκτης αναλαμβάνει και προπονητής του Πανηλειακού όπου κατακτώντας το πρωτάθλημα του 4ου ομίλου της Δ' Εθνικής τον ανέβασε στην Γ΄ Εθνική. Εκεί παρέμεινε για 4 χρονιές όπου την περίοδο 1993-94 κατέκτησε το πρωτάθλημα του Νοτίου ομίλου έχοντας 11 βαθμούς διαφοράς από τον δεύτερο της βαθμολογίας Ιάλυσο Ρόδου και κέρδισε την επάνοδο στην Β΄ Εθνική. Την αμέσως επόμενη αγωνιστική περίοδο, δηλαδή 1994-95 κατέκτησε το πρωτάθλημα της Β' Εθνικής και κέρδισε την ιστορική άνοδο στην Α' Εθνική κατηγορία έχοντας τερματίσει στην 1η θέση με διαφορά 8 βαθμών από την δεύτερη της βαθμολογίας, αυτή τη φορά Παναχαϊκή και την ισόβαθμή της Καλαμάτα, και έχοντας Μέσο Όρο 4.500 εισιτήρια σε κάθε αγώνα.

Στην Α΄ Εθνική αγωνίστηκε για 6 συνεχόμενες περιόδους μέχρι και το 2001, όποτε και την περίοδο 2000-01 υποβιβάστηκε για να επιστρέψει για τελευταία φορά την περίοδο 2003-04. Καλύτερη θέση που κατέλαβε ποτέ είναι η 7η στο πρωτάθλημα της Α' Εθνικής κατά τη δεύτερη παρουσία του, την περίοδο 1996-97. Τις περιόδους 2004-05 και 2005-06 θα αγωνιστεί στην Β' Εθνική και την περίοδο 2006-07 στην Γ' Εθνική και ακολούθως για μια τριετία στο Περιφερειακό Πρωτάθλημα. Ο Πανηλειακός την περίοδο 2009-10 κατέκτησε το πρωτάθλημα του 6ου ομίλου της Δ΄Εθνικής και κέρδισε την άνοδο στην Γ' Εθνική, όπου αρχικά κατέλαβε την 12η θέση. Την επόμενη χρονιά, δηλαδή 2011-12 έχασε οριακά την άνοδο στην Β' Εθνική τις τελευταίες αγωνιστικές από τον Απόλλων Σμύρνης, για να την κατακτήσει τελικά την επόμενη περίοδο 2012-13, όποτε και προβιβάστηκε στην Β' Εθνική.

Στις 15 Δεκεμβρίου 2014, ο μεγαλομέτοχος της Π.Α.Ε. Πανηλειακού Α.Ο., Θανάσης Παπαγεωργίου, ανακοίνωσε την απόσυρση του συλλόγου από την Φούτμπολ Λιγκ της περιόδου 2014-2015, έχοντας στόχο την εξυγίανση της ομάδας και την επιστροφή της στην μεγάλη κατηγορία. Ωστόσο όμως στις 10 Σεπτεμβρίου 2015, ο Πανηλειακός αποσύρθηκε και από το πρωτάθλημα της Γ΄ Εθνικής της περιόδου 2015-16 και δε συμμετείχε σε καμία διοργάνωση, παραμένοντας σε αδράνεια. Ο Πανηλειακός επέστρεψε στην ενεργό δράση την περίοδο 2016-2017 για το πρωτάθλημα της Ε.Π.Σ. Ηλείας όπου κατέκτησε με άνεση το πρωτάθλημα της Α' Κατηγορίας και κέρδισε την άνοδο στην Γ' Εθνική. Αγωνίζεται στο ερασιτεχνικό πρωτάθλημα της Γ' Εθνικής κατηγορίας από την περίοδο 2017-18 μέχρι και την τρέχουσα 2018-19.

Ιστορία

Εποχή προ Πανηλειακού 

Το ποδόσφαιρο στην περιοχή του Πύργου θα «εισαχθεί» στα τέλη του 19ου και τις αρχές του 20ου αιώνα. Το πρώτο επίσημο σωματείο της πόλης ήταν ο Ηρακλής Πύργου, ο οποίος υπήρχε στην αρχή σαν μια ομάδα φίλων, ενώ το 1927 θα εγκριθεί το καταστατικό της ομάδας και θα αποτελέσει το πρώτο επίσημο σωματείο του Πύργου, πρωτεργάτης αυτής της προσπάθειας ήταν ο Θωμάς Θωμαϊδης. Χρώματα της ομάδας επιλέχτηκαν το κυανό και το λευκό. Ο Ηρακλής ήταν μία από τις πιο δυνατές ομάδες της Πελοποννήσου, ο Ηρακλής διέθετε γήπεδο επί της οδού Κατακόλου, πρόεδρος της ομάδας για πολλά χρόνια διετέλεσε ο εργοστασιάρχης καπνοβιομηχανίας Διονύσιος Καραβασίλης. Μεταξύ άλλων αγώνων, ο Ηρακλής είχε παίξει εναντία στους Παναθηναϊκό, Ολυμπιακό Πειραιώς, Απόλλωνα Αθηνών, Εθνικό Πειραιώς, καθώς και τις ουγγρικές Σομόγκι ΦΚ (1930), Ούιπεστ ΦΚ, την ομάδα της Ιταλικής παροικίας στην Πάτρα, ROMA Πατρών και την τούρκικη Ντεμιρσπόρ.

Η άλλη ομάδα η οποία πρωταγωνίστησε στο ποδόσφαιρο του Πύργου ήταν ο Εθνικός Πύργου. Η πρώτη ομάδα του Εθνικού είχε συσταθεί το 1924, όμως το σωματείο επαναλειτούργησε το έτος 1938 με πρωτεργάτη τον μετέπειτα ιδρυτή του Πανηλειακού, Νίκο Λαμπαούνα. Χρώματα της ομάδας ήταν το πράσινο και το λευκό. Η ομάδα του εθνικού είχε κυρίως υποστηρικτές από την εργατική τάξη, ενώ ο Ηρακλής κυρίως από την πιο αστική τάξη του Πύργου. Ο Εθνικός κατά περιόδους είχε και αυτός ισχυρή ομάδα και πρωταγωνίστησε στο περιφερειακό πρωτάθλημα Πατρών (καθώς ο Πύργος δεν διέθετε ποδοσφαιρική ένωση.

Η τρίτη ομάδα που μετέπειτα θα συγκροτούσε τον Πανηλειακό ήταν η Α.Ε.Κ Πύργου. Η Α.Ε.Κ με ιδρυτές τους Γ.Παυλίδη και Ζαχαρία Ψαλτόπουλο θα εμφανιστεί την περίοδο 1930-31. Από την Α.Ε.Κ είχαν περάσει και ο μεγάλος άσσος του Πανηλειακού Θεόδωρος Θεοχαρόπουλος, ο μεγάλος τερματοφύλακας Μιχάλης Κλαυδιανός καθώς και άλλοι. Το έτος 1946 θα ιδρυθεί και ο Απόλλωνας Πύργου ομάδα που μετά την ένωση των τριών άλλων ομάδων του Πύργου σε Πανηλειακό θα ενσωματωνόταν και αυτός στο νέο σωματείο.

Μικτή Πύργου 

Η περίοδος 1956-57 θα ήταν η πλέον χειρότερη για το ποδόσφαιρο του Πύργου σε αγωνιστικό επίπεδο. Ο Ηρακλής, ο Εθνικός και η Α.Ε.Κ θα τερματίσουν τελευταίες στο περιφερειακό πρωτάθλημα της Ε.Π.Σ Πατρών. Ήταν πλέον ορατό το γεγονός ότι ο Πύργος δεν διέθετε πλέον την πολυτέλεια να έχει τρία σωματεία και να ανταγωνίζεται σωματεία όπως ο Παναιγιάλειος και ο Παναιτωλικός τα οποία εκπροσωπούσαν ενιαία το ποδόσφαιρο της πόλης τους. Η ιδέα της μικτής Πύργου προϋπήρχε καθώς πολλές φορές από το 1951 κιόλας οι ομάδες του Πύργου ενώνονταν για να αντιμετωπίσουν κάποιον δυνατό αντίπαλο σε φιλικό αγώνα. Έτσι στα τέλη του 1956 παράγοντες από τις ομάδες του Πύργου συγκροτούν την μικτή Πύργου. Παράγοντες όπως οι: Σπ. Γαλανόπουλος, Βλ. Μπερτζελέτος, Κ. Λαμπρόπουλος, Π. Ευσταθόπουλος, (Ηρακλής), Δ. Καλογερόπουλος, Ν. Λαμπαούνας, Δ. Γιγάντες, Λ. Κούτσης, (Εθνικός), Στ. Ιωαννίδης, Χρ. Ψηρρίδης, Μ. Βαλντάς, Λ. Χατζηθεοδώρου, (ΑΕΚ), Α. Δαββέτας (Απόλλωνας).

Οι πρώτοι παίκτες της μικτής θα ήταν οι Χαρ. Κοντονής, Θ. Θεοχαρόπουλος, Σπ. Τσαγκαρουσιάνος, Ν. Βρυσιώτης, Σπ. Βούρτσης, Γ. Κρητικός, Γ. Μπαρογιάννης, Γ. Παναγιωτακόπουλος, Τ. Δημητρακόπουλος, Γ. Κουμουζέλης, Παν. Δρακόπουλος, Ν. Μπουλουμάτσης, Μιχ. Κλαυδιανός, και Παν. Κοτούλας.

Η μικτή θα έδινε μια σειρά φιλικών αγώνων από τις 25/12/1956 μέχρι και τις 05/05/1957, ενώ παράλληλα οι παράγοντες της ομάδας συζητούσαν την ονομασία της ομάδας.

Γέννηση του Πανηλειακού 

Μια σειρά ονομάτων προτάθηκαν όπως : Πανηλειακός, Παμπυργιακός, Νίκη Πύργου, Ερμής Πύργου, Ολυμπιάς (προς τιμήν της Αρχαίας Ολυμπίας και της ευρύτερης περιοχής), Κεραυνός Πύργου («ως αποτελούσα εκδήλωσιν της εκ των βασικών ιδιοτήτων του Ολυμπίου Διός» εφημερίδα ΠΑΤΡΙΣ 04/04/1957), Αστραπή Πύργου και άλλα. Τελικά στις 01/06/1957 η ομάδα θα ονομασθεί ΠΑΝΗΛΕΙΑΚΟΣ ΑΘΛΗΤΙΚΟΣ ΟΜΙΛΟΣ ΠΥΡΓΟΥ. Η επιλογή των χρωμάτων σε ερυθρό και λευκό θα γίνει έτσι ώστε να μην χρησιμοποιηθούν τα χρώματα των προηγούμενων ομάδων του Πύργου. Σήμα της ομάδας θα επιλεχτεί το Ολύμπιο φως η Ολυμπιακή φλόγα δηλαδή σε μια προσπάθεια προώθησης του αρχαίου αθλητικού πνεύματος και ως σημείο αναφοράς της περιοχής της Ηλείας. Το σήμα της ομάδας φιλοτέχνησε ο Λάμπης Θεοδωράτος, αν και κατά περιόδους είχε χρησιμοποιηθεί και διαφορετικό σήμα. Αξίζει να σημειωθεί επίσης ότι η πρώτη ομάδα που χρησιμοποίησε το όνομα Πανηλειακός ήταν η ομάδα του μετέπειτα Λευκού Αστέρα Αμαλιάδας. Πρώτος πρόεδρος της ομάδας διετέλεσε ο Βλάσης Μπερτσελέτος βιομήχανος, ενώ την τεχνική ηγεσία της ομάδας για την αγωνιστική περίοδο 1957-58 ανέλαβαν οι : 23/06/1957 Δ. Στούρας, 13/10/1957 Χρήστος Δαμάλας, 20/12/1957 Στέφανος Πετρίτσης

Ο Πανηλειακός χρησιμοποίησε το καταστατικό του παλιού Εθνικού, μάλιστα στον πρώτο επίσημο αγώνα κόντρα στον Παναιγιάλειο αγωνίστηκε υπό την ονομασία Εθνικός-Πανηλειακος και αγωνίστηκε φορώντας τις πράσινες εμφανίσεις του εθνικού. Ο πρώτος αγώνας ήταν φιλικού χαρακτήρα κόντρα στην ομάδα του Αργοναύτη Κατακόλου στις 09/06/1957 και έληξε ισόπαλος με σκορ 3-3. Τα τέρματα σημείωσαν οι: Θεόδωρος Θεοχαρόπουλος (δύο) και Δημήτρης Χιώνης. Η πρώτη νίκη θα ήταν αυτή στις 16/06/1957 με σκορ 2-1 κόντρα στην ομάδα του Ολυμπιακού Καλαμάτας. Ο πρώτος επίσημος αγώνας ήταν αυτός στο Αίγιο στις 22/09/1957 κόντρα στον ισχυρότατο τότε Παναιγιάλειο γαι το πρωτάθλημα της Ε.Π.Σ Πατρών, ο Πανηλειακός γνώρισε βαριά ήττα με σκορ 4-1. Για την ομάδα του Πύργου το πρώτο επίσημο τέρμα σημείωσε ο Τάκης Δημητρακόπουλος στο 78ο λεπτό με κεφαλιά ύστερα από κόρνερ που εκτέλεσε ο Θεόδωρος Θεοχαρόπουλος.

Η πρώτη νίκη θα ερχόταν την τέταρτη αγωνιστική στις 13/10/1957 στον Πύργο κόντρα στην ομάδα του Άρη Αιτωλικού με το σκορ 5-0. Τα τέρματα σημείωσαν οι : Τάκης Δημητρακόπουλος, Δημήτρης Χιώνης και από τρία ο Θεόδωρος Θεοχαρόπουλος. Ο Πανηλειακός στην παρθενική του εμφάνιση σε πρωτάθλημα θα τερμάτιζε στην τρίτη θέση του πρωταθλήματος πίσω από τους Παναιγιάλειο και Παναιτωλικό με απολογισμό 3 νίκες, 3 ισοπαλίες και 4 ήττες και συγκομιδή 19 βαθμών.

Β εθνική (1971-75) 

Την περίοδο 1971-72, η ομάδα του Πανηλειακού θα αγωνιστεί στον πρώτο όμιλο της Β εθνικής, σε συνολικά 38 αγώνες ο Πανηλειακός θα τερματίσει στην 11 θέση με συγκομιδή 76 βαθμών (όσων και του 9ου Άιαντα Σαλαμίνας) και απολογισμό 30 τερμάτων υπέρ, 37 κατά. Πρώτος σκόρερ της ομάδας ήταν ο Πυργιώτης Κώστας Αντύπας με 9 τέρματα.

Την περίοδο 1972-73, για τον πρώτο επίσης όμιλο της Β εθνικής ο Πανηλειακός σε 38 αγώνες θα τερμάτιζε στην 17 θέση του βαθμολογικού πίνακα με συγκομιδή 68 βαθμών και απολογισμό τερμάτων 24 υπέρ, 40 κατά. Πρώτος σκόρερ της ομάδας ήταν επίσης ο Κώστας Αντύπας με 5 τέρματα.

Την περίοδο 1973-74, για τον πρώτο όμιλο της Β εθνικής σε 38 αγώνες η ομάδα τερμάτισε στην 16 θέση με συγκομιδή 34 βαθμούς (όσους και ο 15ος Ίκαρος Αθηνών) και απολογισμό 34 τέρματα υπέρ, 45 κατά. Πρώτος σκόρερ της ομάδας ήταν ο Καλαματιανός Δημήτρης Ασημακόπουλος με 13 τέρματα.

Την περίοδο 1974-75, για τον πρώτο όμιλο της Β εθνικής ο Πανηλειακός τερμάτισε στην 17 θέση του πίνακα με 29 βαθμούς και 33 τέρματα υπέρ, 74 κατά. Πρώτος σκόρερ της ομάδας ήταν πάλι ο Δημήτρης Ασημακόπουλος με 15 τέρματα. Την περίοδο αυτή έγινε αναδιάρθρωση της Β εθνικής με την μείωση πολλών ομάδων και έτσι ο Πανηλειακός υποβιβάστηκε. Θα επέστρεφε στην Β εθνική την περίοδο 1976-77.

1994-95 

Την περίοδο 1994-95, ο Πανηλειακός διαθέτοντας ομάδα άλλης κατηγορίας θα κόψει πρώτος το νήμα κατακτώντας το πρωτάθλημα της Β εθνικής. Βασικοί διεκδικητές του τίτλου εκτός του Πανηλειακού ήταν και οι άλλες δύο ομάδες της Πελοποννήσου Παναχαϊκή (2η με 59 βαθμούς) και ΠΣ Καλαμάτα (3η με 59 βαθμούς επίσης). Ο Πανηλειακός θα τερμάτιζε πρώτος μαζεύοντας 67 βαθμούς σε 34 αγώνες, ενώ βρήκε δίχτυα 70 συνολικά φορές και πήγε στην σέντρα 36. Πρώτοι σκόρερ της ομάδας ήταν οι : Θοδωρής Αρμύλαγος και Γιώργος Στράντζαλης με 14 τέρματα έκαστος. Αξίζει να σημειωθεί επίσης ότι στα 17 παιχνίδια στην έδρα του ο Πανηλειακός γνώρισε μόνο μια φορά την ήττα στις 05/02/1995 με σκορ 0-2 από τον Ιάλυσο Ρόδου.

Α εθνική 
Ο Πανηλειακός έχει συμμετάσχει 7 φορές στο πρωτάθλημα της πρώτης εθνικής κατηγορίας Ελλάδας με τελευταία παρουσία του αυτήν της περιόδου 2003-04. Η ομάδα είχε γίνει γνωστή για την μαχητικότητά της και την δυνατή της έδρα που παραδοσιακά δυσκόλευε τις μεγάλες ομάδες. Κάποιες από τις μεγάλες στιγμές του Πανηλειακού στην Α εθνική αποτελούν: η εκτός έδρα νίκη στις 09/03/1998 επί της Α.Ε.Κ Αθηνών με σκορ 1-2, ενώ ο Πανηλειακός αγωνιζόταν με 9 παίκτες και είχε παραταχθεί στον αγώνα με την απουσία 7 βασικών του παικτών, η νίκη με σκορ 2-1 επί του Παναθηναϊκού στις 15/03/1997 ενώ αγωνιζόταν επίσης με 9 παίκτες, το 1-0 επί του Ολυμπιακού Πειραιώς στις 26/09/1998, το 0-1 επί του Π.Α.Ο.Κ στις 31/10/1999, το 1-2 επί του Άρη Θεσσαλονίκης στις 13/10/1996 και πολλές άλλες.

Βασικός παράγοντας στην εύρυθμη λειτουργία του σωματείου ήταν αναμφίβολα ο Ηλείος πρόεδρος του Πανηλειακού Σάκης Σταυρόπουλος, ο οποίος είχε αναλάβει την προεδρία του Πανηλειακού το καλοκαίρι του 1988 (αρχικά χρηματοδοτούσε το σωματείο χωρίς να είναι ο πρόεδρος της ομάδας). Ο Σταυρόπουλος παρέμεινε πρόεδρος του Πανηλειακού μέχρι και την περίοδο 2005-06 όταν και μοιράστηκε την προεδρία με τον Παναγιώτη Πλατανιά.

Περίοδος 1996-97 

Η περίοδος 1996-97, αποτελεί αναμφίβολα την πλέον επιτυχημένη περίοδο για τον σύλλογο σε επίπεδο Α εθνικής. Η ομάδα διαθέτοντας παίκτες στο ρόστερ όπως οι: Αλεξάντερ Ίλιτς, Μπόζινταρ Μπάντοβιτς, Κυριάκος Τοχούρογλου, Μπέρναρντ Μπάρνιακ και άλλους και υπό την τεχνική καθοδήγηση του καταξιωμένου προπονητή Βασίλη Δανιήλ, τερμάτισε στην 7η θέση του βαθμολογικού πίνακα με συγκομιδή 45 βαθμών και απολογισμό 39 τερμάτων υπέρ 49 κατά. Ήταν η περίοδος η οποία ο Πανηλειακός φαινόταν να αγγίζει το όνειρο της Ευρώπης, καθώς στον πρώτο γύρο του πρωταθλήματος βρισκόταν σταθερά στις πρώτες θέσεις του βαθμολογικού πίνακα. Ο πήχης ήταν ψηλά από το ξεκίνημα της προετοιμασίας, το βασικό στάδιο προετοιμασίας ήταν χωρισμένο σε τρία μέρη, με το πρώτο (08/07/1996) να λαμβάνει μέρος στον Πύργο, το δεύτερο (15/07/1996) στο Καρπενήσι και το τελευταία να πραγματοποιείται στην Αυστρία και τη Γερμανία. Το πρώτο φιλικό έγινε επί αυστριακού εδάφους κόντρα στην αυστριακή ΣΚ Μπρέγκεντς και ο Πανηλειακός επικράτησε με σκορ 0-5. Ακολούθησαν στην Γερμανία τα φιλικά με τις: Φράιμπουργκερ ΦΚ (νίκη με 8-0) στις 31 Ιουλίου, Τ.Σ.Φ. Ντίτσινγκεν, ομάδα από την οποία ηττήθηκε με σκορ 1-0 στις 2 Αυγούστου, Τ.Σ.Φ. Μπράουνλιγκεν (νίκη με 0-11) στις 03 Αυγούστου και τέλος ο αγώνας στις 05/08/1996 κόντρα στην ΣΚ Φράιμπουργκ, ομάδα της Μπούντεσλιγκα, αγώνα στον οποίο ο Πανηλειακός ηττήθηκε με σκορ 1-0.

Ευρωπαϊκοί αγώνες 

Στην μακρόχρονη ιστορία του ο Πανηλειακός έχει δώσει πληθώρα φιλικών αγώνων με σωματεία άλλων ευρωπαϊκών κυρίως χωρών, μεταξύ των οποίων ομάδες όπως οι: Ραπίντ Βιέννης, Φιρστ Βιέννα, ΣΚ Μπρέγκεντς (Αυστρία), Μέτσελερ Μονάχου, ΣΚ Φράιμπουργκ, Τ.Σ.Φ. Ντίτσινγκεν, Φράιμπουργκερ ΦΚ, Τ.Σ.Φ. Μπράουνλιγκεν (Γερμανία), Α.Σ.Ν. Άστρεα Σαβόνα 1907, ΑΣ Αβελλίνο 1912, Βίρτους Εντέλα, Νοβάρα Κάλτσιο, Α.Σ.Ν. Σέρα Ρίκο 1971, (Ιταλία), ΚΣ Μαρίτιμο (Πορτογαλία), ΦΚ Σλομπόντα Ούζιτσε, ΦΚ Μάτσβα Σάμπακ (Σερβία), ΦΚ Στεάουα Βουκουρεστίου, ΦΚ Άρτζες Πιτέστι (Ρουμανία), ΜΤΚ Βουδαπέστης (Ουγγαρία), Κ.Σ. Πέτρο Πουότσκ (Πολωνία), Λοκομοτίβ Σόφιας, Π.Φ.Κ. Μάρεκ Ντουπνίτσα, ΦΚ Μπάνκια (Βουλγαρία), Πέρα Κλουμπ (ελληνική ομάδα της Κωνσταντινούπολης) και άλλες.

Ο πρώτος αγώνας κόντρα σε ομάδα άλλης χώρας ήταν αυτός στις στις 25/01/1959 κόντρα στην αυστριακή Ραπίντ Βιέννης, η οποία μάλιστα ήταν και η πρωταθλήτρια Αυστρίας το έτος 1957 καθώς και το 1960 και αποτέλεσε σπουδαίο αθλητικό γεγονός για την περιοχή. Καλύφθηκε μάλιστα και από τον Αθηναϊκό τύπο. Τον αγώνα παρακολούθησαν χιλιάδες κόσμου και εξέχουσες προσωπικότητες της περιοχής, καθώς και φίλαθλοι από άλλες περιοχές της Πελοποννήσου, ενώ η ομάδα της Ραπίντ Βιέννης επισκέφτηκε και τον αρχαιολογικό χώρο και το μουσείο της Αρχαίας Ολυμπίας. Η ομάδα του Πανηλειακού ηττήθηκε με σκορ 0-1 σε έναν αγώνα με πλούσιο θέαμα. Το διοικητικό συμβούλιο του Πανηλειακού παρέθεσε δείπνο στην φιλοξενούμενη ομάδα μετά τον αγώνα ως δείγμα φιλοξενίας

Η πρώτη νίκη ήρθε στις 9 Απριλίου 1961 κόντρα στην Μέτσελερ Μονάχου, η οποία ήταν η ομάδα της ομώνυμης γερμανικής εταιρίας που κατασκεύαζε ελαστικά για αυτοκίνητα. Τον αγώνα παρακολούθησαν χιλιάδες κόσμου, η εξέλιξη του ήταν εντυπωσιακή με το ημίχρονο να λήγει με σκορ 4-2 υπέρ του Πανηλειακού, ενώ το τελικό αποτέλεσμα θύμιζε Αγγλικό ματς με σκορ 6-4 υπέρ του Πανηλειακού. Οι Γερμανοί μάλιστα αποκόμισαν τις καλύτερες εντυπώσεις προσκαλώντας την ομάδας μας σε αγώνα ρεβάνς στην δυτική Γερμανία, πρόσκληση η οποία περιελάμβανε την κάλυψη του 1/2 των εξόδων της ομάδας για το ταξίδι καθώς και θα μεσολαβούσε στο να κλείσει άλλους δύο φιλικούς αγώνες του Πανηλειακού με Γερμανικά σωματεία. Εν τέλει όμως τα έξοδα και οι επαγγελματικές υποχρεώσεις των ποδοσφαιριστών του Πανηλειακού αφού το ποδόσφαιρο εκείνην την εποχή λειτουργούσε σε καθαρά ερασιτεχνική βάση δεν επέτρεψαν την πραγματοποίηση του ταξιδιού αυτού.

Φίλαθλοι 

Ο πρώτος οργανωμένος σύνδεσμος φιλάθλων Πανηλειακού δημιουργήθηκε στις 14/01/1961 («Η Νομαρχιακή επιτροπή ενέκρινε την ίδρυση συνδέσμου φιλάθλων του Πανηλειακού», εφημερίδα ΑΥΓΗ) και αποτελεί σίγουρα έναν από τους πρώτους οργανωμένους συνδέσμους επαρχιακής ομάδας. Στα μέσα της δεκαετίας του 1960 στην υποστήριξη της ομάδας θα πρωταγωνιστήσουν οι οπαδοί της «Μικρής κερκίδας», οι οποίοι μάλιστα είχαν τυπώσει μπλούζες της μικρής κερκίδας, φορούσαν κασκόλ και φώναζαν συνθήματα. Ήταν δηλαδή κατά μια έννοια οι πρώτοι ''ultras'' της ομάδας. Με την ανακατασκευή του γηπέδου το 1971 θα έρθει και το τέλος της μικρής κερκίδας. Στα τέλη της δεκαετίας του 1970 θα κάνουν την εμφάνισή τους τα πρώτα πανό και σημαίες. Το έτος 1982 νεαροί θα συγκροτήσουν έναν νέο πυρήνα στην θύρα 3. Έκτοτε θα αναρτούν ένα πανό το οποίο έγραφε Πανηλειακός θύρα 3 ακολουθώντας έτσι τα Ελληνικά οπαδικά πρότυπα που ήθελαν τους οπαδούς να ονομάζουν τους πυρήνες τους σύμφωνα με την θύρα στην οποία έβλεπαν τους αγώνες. Επίσης τα πρώτα καπνογόνα θα κάνουν την εμφάνισή τους την περίοδο αυτήν και το τύμπανο θα δίνει τον ρυθμό για τα συνθήματα.

Δύο από τις μεγαλύτερες εξορμήσεις των φιλάθλων του Πανηλειακού αποτελούν: ο αγώνας στο Άργος στις 17/05/1970 κόντρα στην ομάδα του Παναργειακού, όταν 2 αμαξοστοιχίες με 20 βαγόνια, εκατοντάδες αυτοκίνητα καθώς και λεωφορεία μετέφεραν περίπου 6.000 Πυργιώτες στην πρωτεύουσα της Αργολίδας καθώς και ο αγώνας στις 12/07/1970 στο ουδέτερο γήπεδο στο Αιγάλεω, στον αγώνα κόντρα στην ομάδα του Άρη Αγίου Κωνσταντίνου, όπου σύμφωνα με τον τύπο της Φθιώτιδας από τους συνολικά 10.000 θεατές που παρακολούθησαν τον αγώνα οι 8.000 ήταν Πυργιώτες.

Επίσης την περίοδο 1981-82, στον αγώνα στις 21/03/1982 του Πανηλειακού κόντρα στην ομάδα του Πανναυπλιακού πάνω από 1.000 φίλοι της ομάδας ακολούθησαν την ομάδα στο Ναύπλιο, ενώ και στον αγώνα της τελευταίας αγωνιστικής στις 16/05/1982 κόντρα στην ομάδα του Πέλοπα Κιάτου στο ουδέτερο γήπεδο του Βέλου 3.000 Πανηλειακοί συνόδεψαν την ομάδα.

Βεβαίως και την δεκαετία του 90 και μετέπειτα με την αγωνιστική άνοδο της ομάδας θα ακολουθήσουν μεγάλες εκδρομές και ο κόσμος θα ακολουθήσει την ομάδα από την Κρήτη μέχρι και την Θράκη.

Τέλος αξίζει να σημειωθεί ότι την περίοδο 1989-90 ο κόσμος του Πανηλειακού είχε δημιουργήσει ένα μεγάλο ρεκόρ, καθώς είχαν συνολικά κοπεί 48.623 εισιτήρια στα εντός έδρας παιχνίδια, κάνοντάς έτσι τον Πανηλειακό την ομάδα με τις μεγαλύτερες εισπράξεις από όλα τα σωματεία Β', Γ' και Δ' εθνικής ξεπερνώντας ακόμα και 3 ομάδες Α εθνικής.

Σύλλογος Φίλων Πανηλειακού (RED BOYS '96) 
Παρουσία οργανωμένων φιλάθλων του Πανηλειακού υπάρχει στον Πύργο από τις αρχές της δεκαετίας του 1970 με την ''μικρή κερκίδα'' όπως την έλεγαν οι οργανωμένοι της εποχής και αργότερα το 1982 με την ίδρυση της Θύρας 3 , πλέον πρωτεργάτης στην οργάνωση των φιλάθλων είναι ο στεγασμένος Σύλλογος Φίλων Πανηλειακού (RED BOYS CLUB SINCE 1996) καθώς και το Athens Club , όπου από το 1994 είναι ένας ανεπίσημος σύλλογος των απανταχού Πανηλειακών στην Αθήνα

Κρίση του σωματείου 
Η πιο μελανή σελίδα στην ιστορία του σωματείου αποτελεί η 15/12/2014 όταν με απόφαση του τότε μεγαλομέτοχου Θανάση Παπαγεωργίου ο Πανηλειακός αποσύρθηκε από το πρωτάθλημα της football league (Β εθνικής) και στην ουσία έθεσε το σωματείο σε ανενεργία. Το πλήγμα για τους φίλους της ομάδας θα ήταν ακόμα μεγαλύτερο αφού ούτε και την περίοδο 2015-16 ο ιστορικός Πανηλειακός θα κατέβαινε στο πρωτάθλημα της Γ εθνικής στο οποίο λόγω της αποχώρησής του από το προηγούμενο πρωτάθλημα της Β εθνικής θα έπαιζε. Στις 10/09/2016 και αφού όλες οι προσπάθειες για την εξεύρεση προέδρου ναυάγησαν η ομάδα απέσυρε την συμμετοχή της και από το πρωτάθλημα της Γ εθνικής.

Πορεία αναλυτικά

Τίτλοι 
 Πρωτάθλημα Β΄ Εθνικής: 1 (1995).
 Πρωτάθλημα Γ΄ Εθνικής: 3 (1971, 1976, 1994).
 Πρωταθλήματα Δ΄ Εθνικής: 2 (1990, 2010).
 Πρωταθλήματα Ε.Π.Σ. Ηλείας: 6 (1970, 1971, 1976, 1989, 2017, 2022).
 Πρωτάθλημα περιφερειακού Ε.Π.Σ. Πατρών: 2 (1963, 1965)

Σημαντικοί ποδοσφαιριστές 

Την φανέλα του Πανηλειακού έχουν φορέσει παίκτες όπως οι :
Στέλιος Μπέσης,
Χουάν Ραμόν Ρότσα,
Στέλιος Γιαννακόπουλος,
Πρέντραγκ Τζόρτζεβιτς,
Νίκος Κυζερίδης,
Μίλτος Σαπάνης,
Τάκης Γκώνιας,
Μαρίνος Ουζουνίδης,
Βασίλης Λάκης,
Λουκάς Βύντρα,
Γιάννης Ταραλίδης,
Νίκος Καράμπελας,
Bernard Barnjak
Κώστας Νεμπεγλέρας
Zoran Slišković
Ανδρέας Πλέσσας

Σημαντικοί προπονητές

Τμήμα ποδοσφαίρου γυναικών 
Ο Πανηλειακός διαθέτει και τμήμα ποδοσφαίρου γυναικών, με την ομάδα να αγωνίζεται στη Β΄ Εθνική.

Τμήμα καλαθοσφαίρισης ανδρών 
Ο Πανηλειακός διατηρούσε μέχρι πρόσφατα και τμήμα καλαθοσφαίρισης με την επωνυμία Πανηλειακός Γ.Α.Σ.. Το καλοκαίρι του 2015 το τμήμα διαλύθηκε όταν τα μέλη του διοικητικού του συμβουλίου δήλωσαν αδυναμία να καλύψουν τις οικονομικές ανάγκες του συλλόγου.

Παραπομπές

Εξωτερικοί σύνδεσμοι 

 Επίσημη ιστοσελίδα του Πανηλειακός Α.Ο.
 Επίσημη σελίδα facebook του Πανηλειακός Α.Ο.
 ΠΑΕ Πανηλειακός
 Η σελίδα του συλλόγου στη Football League 
 Paniliakos Blog
 Στάδιο Πύργου

 
Αθλητικοί σύλλογοι Ηλείας
Ποδοσφαιρικές ομάδες Ελλάδας
Γυναικείες ποδοσφαιρικές ομάδες Ελλάδας
Ελληνικοί σύλλογοι καλαθοσφαίρισης
Ιδρύσεις ποδοσφαιρικών ομάδων το 1958
Σωματεία Ε.Σ.Κ.Α.Η.
Ιδρύσεις αθλητικών συλλόγων το 1957
Ιδρύσεις ομάδων καλαθοσφαίρισης σε άγνωστο έτος